Melodi Grand Prix 2021

**Melodi Grand Prix 2021** var den 59. utgaven av Melodi Grand Prix, Norges nasjonale uttak til Eurovision Song Contest. Konkurransen ble vunnet av artisten TIX med sangen «Fallen Angel». Han representerte Norge i Eurovision Song Contest 2021 i Rotterdam i Nederland, der han ble nummer 18 i finalen.

Konkurransen ble arrangert av NRK over seks uker i januar og februar 2021, og i likhet med 2020 var det fem delfinaler i forkant av finalen lørdag 20. februar. Til sammen deltok 26 sanger – det høyeste antallet i konkurransens historie. Seks sanger var direktekvalifisert til finalen, mens de øvrige 20 deltok i de fem delfinalene. Det endelige finalefeltet besto av tolv låter. 

Sendingene gikk direkte fra H3 Arena på Fornebu, uten publikum på grunn av koronaviruspandemien. Som i 2020 var Kåre Magnus Bergh, Ingrid Gjessing Linhave og Ronny Brede Aase programledere. Linhave og Aase ledet programmet for andre gang, mens Bergh satte ny rekord med å lede konkurransen for syvende gang. Silje Nordnes vikarierte for Linhave de tre siste sendingene. Det var seerne som stemte frem vinnerne av delfinalene og finalen. 

## Bakgrunn
På grunn av koronaviruspandemien vinteren 2020 avlyste Den europeiske kringkastingsunion Eurovision Song Contest 2020 i Rotterdam i Nederland. Avlysningen førte til at Melodi Grand Prix-vinneren fra 2020, Ulrikke Brandstorp og låten «Attention», ikke fikk representert Norge i den internasjonale konkurransen. NRK vurderte flere alternativer for Melodi Grand Prix 2021, men kunngjorde 26. mars 2020 at den norske finalen skulle arrangeres som vanlig. NRK tilbød Brandstorp en direktekvalifisering til finalen, men Brandstorp takket nei til tilbudet. I stedet opptrådte hun ved åpningen og pausen under finalen i 2021.

NRK inviterte norske og utenlandske musikere til å sende inn sanger til konkurransen, og et utvalg av låtene som kom inn, ble plukket ut til å delta i Melodi Grand Prix 2021. Innsendingen til konkurransen åpnet 15. mai og stengte 16. august 2020. Hvert bidrag måtte være maks tre minutter langt og helst ha minst én norsk låtskriver. Hver produsent eller låtskriver kunne sende inn høyst tre låter. Reglene sørget for at konkurranseredaksjonen fikk «kvalitet foran kvantitet». I tillegg til den åpne innsendingen jobbet redaksjonen og konkurransesjef Stig Karlsen målrettet med å hente inn bidrag direkte fra musikkbransjen og profesjonelle musikere. Til sammen hadde redaksjonen mellom 800 og 1000 låter til vurdering.

### Utvelgelsen av låtene
Av de innsendte låtene plukket konkurranseredaksjonen ut 26 låter til å delta i Melodi Grand Prix 2021. Det var ett bidrag mer enn den forrige rekorden fra 2020. Av disse direktekvalifiserte en fagjury seks bidrag til finalen. Dette ble gjort for å skape et «variert og spennende finaleshow», «mangfold» og velge «solide artister som vi vet kan levere live fra en stor scene». Fagjuryen besto av Julie Lillehaug Kaasa, Stig Karlsen og Hans Einar Apeland. De øvrige 20 bidragene deltok i de fem delfinalene. Vinneren av hver delfinale kvalifiserte seg til finalen, mens de 15 utslåtte bidragene konkurrerte om den tolvte og siste finaleplassen i programmet *Sistesjansen*. Dette programmet ble sendt mandag 15. februar 2021, to dager etter siste delfinale. 

Deltakere og bidragene deres ble offentliggjort mandagen før sin respektive delfinale. Det betyr at de forhåndskvalifiserte finalistene og deltakerne i delfinale 1 ble offentliggjort mandag 11. januar 2021. De siste deltakerne ble offentliggjort mandag 8. februar 2021.

## Sendingene
Melodi Grand Prix 2021 besto av fem delfinaler, wildcard-programmet *Sistesjansen* og til slutt en finale med tolv finalelåter. Delfinalene ble arrangert fra lørdag 16. januar og deretter hver lørdag frem til finalen 20. februar 2021. Sistesjansen ble sendt fra NRK Marienlyst mandag 15. februar 2021. Delfinalene og finalen gikk direkte fra H3 Arena på Fornebu, der NRK slo sammen to studioer til ett for å gi større fysisk plass til produksjon og scene. Som følge av koronaviruspandemien var det ingen publikum i salen under sendingene. Dette er første gang siden 1979 at det ikke var publikum til stede under en Melodi Grand Prix-finale.

NRK brukte til sammen 25 millioner kroner på å produsere og markedsføre de syv sendingene.

### Programledere
Sendingene ble ledet av Kåre Magnus Bergh, Ingrid Gjessing Linhave og Ronny Brede Aase, den samme programledertrioen som i 2020. Linhave og Aase ledet konkurransen for andre gang, mens Bergh var programleder for syvende gang. Med det satte Bergh ny programlederrekord i Melodi Grand Prix; den forrige rekorden hadde Odd Grythe, som ledet de seks første konkurransene i 1960–1965. Etter fire sendinger måtte Linhave trekke seg på grunn av ryggproblemer, og Silje Nordnes steppet inn for Linhave på de tre siste sendingene.

### Konsept
I motsetning til 2020 var det ingen landsdel-konsept i delfinalene, men duell-konseptet fra 2020 ble videreført. Det innebar at de fire delfinalistene ble trukket i to par som kjempet mot hverandre i to dueller. Vinnerne fra første duellrunde møttes i en avgjørende gullduell, der vinneren sikret seg en plass i finalen. Resultatet av duellene ble avgjort av tv-seerne, som stemte via nrk.no. Underveis i sendingene kunne seerne gi artistene vurderinger og såkalte applaus-bobler. Under finalen kom det inn over 100 millioner applaus-bobler fra seerne. Engasjementet var så stort at NRK opplevde nye stemmeproblemer, men av et mye mindre omfang enn i 2020.

De seks forhåndskvalifiserte finalistene ble presentert i hver sin delfinale for å sikre lik sendetid på samtlige tolv finalister. To av de forhåndskvalifiserte finalistene opptrådte i delfinale 1, mens de fire siste var fordelt på hver av de fire øvrige delfinalene.  

## Finalen
Finalen ble avholdt i H3 Arena lørdag 20. februar fra klokken 19.55 til 22.35. Sendingen ble overført direkte på NRK1, NRK P1 og NRK TV. Tolv sanger deltok. Seks av finalistene var forhåndskvalifiserte, mens de øvrige seks hadde vunnet de fem delfinalene og sistesjansen. De seks forhåndskvalifiserte finalistene ble presentert under en pressekonferanse i Oslo mandag 11. januar 2021. Startrekkefølgen ble avgjort av showets produsenter etter sistesjanse-programmet og offentliggjort 16. februar. 

Showet åpnet med fjorårsvinner Ulrikke Brandstorp som fremførte sin vinnerlåten «Attention». Deretter opptrådte de tolv finalistene, og seerne stemte via NRK.no. De fire med flest stemmer, gikk videre til gullfinalen. De fire gullfinalistene opptrådte ikke på nytt, men i stedet ble det vist utdrag fra første runde før seerne stemte på nytt. I pausen opptrådte Helene Bøksle med låten «Einn». Underveis ble det vist filmklipp fra hele landet under parolen «lys i mørket», som en slags oppmuntring under koronaviruspandemien.  

De to gullfinalistene med flest stemmer møttes i en avgjørende gullduell. Stemmene ble nullstilt, og de to duellantene TIX og KEiiNO opptrådte på nytt før seerne igjen fikk stemme. Under avstemningen opptrådte Ulrikke Brandstorp med låten «Falling Apart». I avstemningen ble seerstemmene lest opp landsdel for landsdel, og vinneren ble TIX og «Fallen Angel». Han fikk dermed representere Norge i Eurovision Song Contest 2021 i Rotterdam i Nederland. 

1 Stavangerkameratene fremførte den norske versjonen, «Barndomsgater», da de presenterte låten sin under delfinale 2.2 TIX fremførte den norske versjonen «Ut av mørket» da han presenterte låten sin under delfinale 1.

### Gullfinale og gullduell
De fire mest populære låtene fra første runde avanserte til gullfinalen. Der ble det vist utdrag fra de fire opptredenene. Seerne stemte og hadde tre stemmer til fordeling. 

De to sangene som fikk flest stemmer i gullfinalen, møttes i den avgjørende gullduellen. De to gullduellantene opptrådte på nytt, og stemmetallene ble nok en gang nullstilt. Da de to opptredenene var over, stemte seerne nok en gang, og hadde tre stemmer til disposisjon. Under gullfinalen og gullduellen kom det inn rundt 1,5 millioner stemmer.

## Avstemning i finalen
Stemmene til de to gullduellantene ble lest opp landsdel for landsdel. Låten som fikk flest stemmer vant konkurransen og ble Norges bidrag til Eurovision Song Contest 2021. Stemmene ble lest opp av Helene Bøksle (Sørlandet), Carina Dahl (Midt-Norge), Maria Solheim (Nord-Norge), Beady Belle (Vestlandet) og Hanne Krogh (Østlandet).

## Delfinalene

### Delfinale 1
Ble arrangert i H3 Arena lørdag 16. januar 2021. Delfinalen åpnet med en humoristisk introfilm der programlederne hadde mareritt om stemmeproblemene fra fjoråret. De ville avlyse konkurransen for å unngå det samme i år, men kulturminister Abid Raja overtalte dem til å fortsette av «hensyn til det norske folk». Sendingen ble avviklet uten publikum i salen, men tv-seerne kunne på forhånd sende inn applausvideoer som ble brukt under sendingen. Programmet varte i 1 time og 27 minutter og ble sendt på NRK1 klokken 19.50–21.17. 

#### Deltakere
De fire deltakerne i delfinale 1 – og samtlige seks forhåndskvalifiserte finalister – ble presentert under en pressekonferanse i Oslo mandag 11. januar 2021. De forhåndskvalifiserte finalistene TIX og KEiiNO fremførte bidragene sine «Ut av mørket» og «Monunent» under denne delfinalen. Låtene ble sluppet 11. januar, mens de to forhåndskvalifiserte låtene ble offentliggjort fredag 15. januar.

Dermed ble alle fire som gikk til gullfinalen i finalen fremført i denne sendingen.

#### Resultat
Konkurransen var lagt opp som en cup. Først ble de fire deltakerne delt inn i to dueller som ble trukket på direkten under delfinalen. Vinnerne fra hver duell møtte deretter hverandre i en avgjørende gullduell, der vinneren fikk en plass i finalen. Seerne avgjorde de tre duellene ved å stemme på NRK.no. 

### Delfinale 2
Delfinalen ble arrangert i H3 Arena lørdag 23. januar 2021. Sendingen ble avviklet uten publikum i salen, men tv-seerne kunne på forhånd sende inn applausvideoer som ble brukt under sendingen. Programmet varte i 1 time og 20 minutter og ble sendt på NRK1 og NRK TV klokken 19.50–21.10.

#### Deltakere
De fire deltakerne i delfinale 2 ble offentliggjort mandag 18. januar 2021. Forhåndskvalifiserte Stavangerkameratene fremførte sitt finalebidrag «Barndomsgater» under denne delfinalen. Låten ble offentliggjort fredag 22. januar 2021.

#### Resultat
Konkurransen var lagt opp som en cup. Først ble de fire deltakerne delt inn i to dueller som ble trukket på direkten under delfinalen. Vinnerne fra hver duell møtte deretter hverandre i en avgjørende gullduell, der vinneren fikk en plass i finalen. Seerne avgjorde de tre duellene ved å stemme på NRK.no.

### Delfinale 3
Delfinalen ble arrangert i H3 Arena lørdag 30. januar 2021 og ble sendt direkte på NRK1 og NRK TV fra klokken 19.50 til 21.10. Sendingen ble avviklet uten publikum i salen, men tv-seerne kunne på forhånd sende inn applausvideoer som ble brukt under sendingen.   

#### Deltakere
Deltakerne i delfinale 3 ble offentliggjort mandag 25. januar 2021. Forhåndskvalifiserte Kaja Rode fremførte sin finalemelodi «Feel Again» under denne delfinalen. Rodes låt ble offentliggjort fredag 29. januar.

#### Resultat
Konkurransen var lagt opp som en cup. Først ble de fire deltakerne delt inn i to dueller som ble trukket på direkten under delfinalen. Vinnerne fra hver duell møtte deretter hverandre i en avgjørende gullduell, der vinneren fikk en plass i finalen. Seerne avgjorde de tre duellene ved å stemme på NRK.no. 

### Delfinale 4
Delfinalen ble arrangert i H3 Arena lørdag 6. februar 2021 og ble sendt direkte på NRK1 og NRK TV klokken 19.50–21.10. Sendingen ble avviklet uten publikum i salen, men tv-seerne kunne på forhånd sende inn applausvideoer som ble brukt under sendingen.

#### Deltakere
De fire deltakerne i delfinale 4 ble presentert under en pressekonferanse i Oslo mandag 1. februar 2021. Forhåndskvalifiserte Atle Pettersen fremførte «World on Fire» under denne delfinalen. Denne låten ble offentliggjort fredag 5. februar.

#### Resultat
Konkurransen var lagt opp som en cup. Først ble de fire deltakerne delt inn i to dueller som ble trukket på direkten under delfinalen. Vinnerne fra hver duell møtte deretter hverandre i en avgjørende gullduell, der vinneren fikk en plass i finalen. Seerne avgjorde de tre duellene ved å stemme på NRK.no. 

### Delfinale 5
Delfinalen ble arrangert i H3 Arena lørdag 13. februar 2021 og ble sendt direkte på NRK1 og NRK TV klokken 19.50–21.12. Sendingen ble avviklet uten publikum i salen, men tv-seerne kunne på forhånd sende inn applausvideoer som ble brukt under sendingen.

#### Deltakere
De fire deltakerne i delfinale 5 ble presentert under en pressekonferanse i Oslo mandag 8. februar 2021. Forhåndskvalifiserte Rein Alexander fremfører «Eyes Wide Open» under denne delfinalen. Denne låten ble offentliggjort fredag 12. februar.

#### Resultat
Konkurransen var lagt opp som en cup. Først ble de fire deltakerne delt inn i to dueller som ble trukket på direkten under delfinalen. Vinnerne fra hver duell møtte deretter hverandre i en avgjørende gullduell, der vinneren fikk en plass i finalen. Seerne avgjorde de tre duellene ved å stemme på NRK.no. 

### Sistesjansen
Ble holdt som et radioprogram i studio på NRK Marienlyst mandag 15. februar 2021. Sendingen var en wildcard-sending, der de 15 utslåtte delfinalistene møttes til en siste konkurranse. Vinneren fikk den tolvte og siste finaleplassen. Programmet ble sendt på NRK1, NRK P1, NRK TV og strømmet internasjonalt på NRKs nettsider fra klokken 20.00 til 23.00.   

#### Deltakere

## Tilbakevendende artister
Flere av deltakerne i 2021 hadde deltatt i konkurransen tidligere:

## Hendelser

### Konsekvenser på grunn av koronaviruspandemien
På grunn av koronaviruspandemien innførte den norske regjeringen flere strenge restriksjoner for å bremse smittespredningen. Blant annet kunne offentlige arrangementer innendørs ha maksimalt 200 gjester, med minst én meters avstand mellom gjestene. Flere land, blant andre Sverige, avviklet også sine finaler uten publikum i salen. Prosjektleder Stig Karlsen uttalte høsten 2020 at NRK ønsket noe publikum i salen, men at antallet ville avhenge av smittesituasjonen og gjeldende restriksjoner vinteren 2021. I desember 2020 ble det klart at de syv sendingene skulle gå uten publikum i salen på grunn av smittevernshensyn.

I et intervju i november 2020 sa Karlsen at konkurransen blir «annerledes» på grunn av pandemien. Samtidig understreket han at NRK ønsker å gjøre konkurransen storslagen: «Vi ser på dette som det viktigste MGP noen gang. Grunnen til det er fordi at vi er i en tid hvor det er veldig få begivenheter som samler mange mennesker. Dette er et av de få.» I desember omtalte Karlsen 2021-konkurransen som «tidenes viktigste» og la til at «i en litt tung tid med mangel på begivenheter som samler oss, trenger vi alle en heftig musikkfest nå».

I forbindelse med produksjonen hadde NRK innført strenge smittevernstiltak for å hindre covid-19-smitte. Det var stor avstand mellom artister, programledere og andre på scenen, og produksjonsteamet jobbet med munnbind. 

Under finalen fremførte Helene Bøksle låten «Einn». Under fremføringen viste NRK opptak fra hele landet under parolen «lys i mørket», som en slags oppmuntring i et korona-nedstengt Norge.  Etter opptredenen sa Bøksle at det var den sterkeste fremføringen hun noen gang hadde gjort: «Da jeg ikke var i kamera lenger, brøt jeg sammen og så at hardbarka produksjonsfolk rundt meg gråt. Vi ville holde rundt hverandre, men det kunne vi jo ikke», sa Bøksle til *[[Fædrelandsvennen]]*.

### Stemmemetoder og problemer
Avstemningene i samtlige delfinaler og finalen ble avgjort av seerne alene, uten bruk av juryer. For å unngå avstemningsproblemer som i 2020, hadde NRK innført flere reserveløsninger og endringer. Seerne stemte fremdeles via kringkasterens nettside, men NRK kuttet ut emoji-konseptet som fikk systemet til å knele i 2020. De hadde gjort store endringer i den tekniske løsningen for å unngå problemer. I tillegg hadde NRK to reserveløsninger: Den første reserveløsningen var SMS-avstemning, og dersom denne også hadde feilet, ville NRK bruke et publikumspanel med 1000 personer som hadde sett alle showene. Panelet var plukket ut av analyseselskapet Norstat. I 2020 var reserveløsningen en jury på 30 personer som kun bedømte ut fra opptak, ikke opptredenen under showet.

Under de første delfinalene og under finalen oppstod det likevel problemer med avstemningen, og flere seere meldte fra at de ikke fikk stemt. Omfanget var imidlertid begrenset, og NRK fikk inn over 1,5 millioner stemmer under gullfinalen og gullduellen. Ifølge kringkasteren påvirket ikke stemmeproblemene det endelige resultatet. 

### Kritiker-bråk rundt TIX
I forkant av finalen fikk artisten TIX og låten «Fallen Angel» hard medfart av en del musikkanmeldere. Særlig kritisk var *[[Dagbladet|Dagbladets]]* Anders Grønneberg, som kalte låten «hjelpeløs» og ga terningkast 1. Anmelderen møtte kritikk fra TIX selv og flere andre hold, og ble anklaget for hets og mobbing. Grønneberg holdt fast ved kritkken og la til at om TIX vant, skulle han spise artistens «pannebånd på en seng av glasskår fra hans knuste briller». TIX vant til slutt konkurransen, og tirsdagen etter finalen møttes Grønneberg og TIX til debattprogrammet *[[Debatten]]*, der kritikeren måtte spise pannebåndet til TIX. 

### Nødopptak av vinneropptredenen
På grunn av koronaviruspandemien måtte hvert deltakerland i Eurovision Song Contest levere et liveopptak av sitt bidrag, såkalt live-on-tape. Nødopptaket skulle brukes dersom pandemien gjorde det umulig for deltakerne å reise til Rotterdam, eller om sykdom gjorde at artisten måtte i karantene eller isolasjon under konkurransen. Dette gjorde det mulig å gjennomføre Eurovision Song Contest, uansett hvordan smittesituasjonen var under finalen. 

Som den første av deltakerne spilte NRK inn nødopptaket av TIX og «Fallen Angel» i H3 Arena to dager etter finalen. Arrangørene EBU og NPO hadde på forhånd stilt en rekke krav og føringer for hvordan opptaket skulle gjennomføres. Blant annet hadde NRK én time på seg og tre forsøk på å spille inn et godkjent opptak. De samme konkurransereglene gjaldt også for dette opptaket, noe som betød at TIX sang live, og det kunne maksimalt være seks personer på scenen.

### Deltakelse i to programmer parallelt
Samtidig som Stian «Staysman» Thorbjørnsen deltok som en del av gruppen Landeveiens helter, var han å se på TV2 i programmet *[[Hver gang vi møtes]]*.

## Seertall
Antall seere på NRK1 og NRK TV. Markedsandelene gjelder for lineær-tv. Finalen ble sett av 1,1 millioner seere, det høyeste tallet siden 2017.

## Se også
* MGPjr 2021
* Sámi Grand Prix 2021

## Referanser


## Eksterne lenker
*